C 234/14

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 234/08)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Chianti Classico”

EU br.: ZOI-IT-0108-AM03 – 20.3.2019.

ZOI (X) ZOZP ( )

1. Skupina koja podnosi zahtjev i legitimni interes

Consorzio olio DOP Chianti Classico (Konzorcij za ulje sa ZOI-jem „Chianti Classico”) sa sjedištem na adresi via Sangallo, 41 – loc. Sambuca – Tavernelle Val di Pesa – (FI).

Navedeni konzorcij ispunjava zahtjeve utvrđene u članku 13. stavku 1. Ministarske odluke br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☐ Dokaz o podrijetlu

☒ Način proizvodnje

☒ Povezanost

☒ Označivanje

☒ Puštanje u prodaju, oblici pakiranja, inspekcije.

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Opis proizvoda

— Predlažu se neke izmjene članka 10. specifikacije proizvoda, točke 3.2. jedinstvenog dokumenta.

Ta se izmjena odnosi na kemijsko ocjenjivanje ekstradjevičanskog maslinova ulja sa ZOI-jem „Chianti Classico”. Točnije, briše se analiza sposobnosti apsorpcije pri ultraljubičastom zračenju, briše se upućivanje na analitičku metodu za ukupne polifenole, dodaje se analiza biofenola male molekularne mase, a analizom alfa-tokoferola zamjenjuje se analiza ukupnih tokoferola.

Prema tome, tekst:

„Kemijsko ocjenjivanje

a) kiselost, izražena kao oleinska kiselina ≤ 0,5 %;

b) najveća vrijednost peroksida od 12 (mEq kisika);

c) sposobnost apsorpcije pri ultraljubičastom zračenju K232 najviše 2,1 i K270 najviše 0,2;

d) visok sadržaj oleinske kiseline > 72 %;

e) ukupni CMP (fenolni antioksidansi) iznad 150 ppm;

f) ukupni tokoferoli iznad 140 ppm.”

zamjenjuje se sljedećim:

„Kemijsko ocjenjivanje

a) kiselost, izražena kao oleinska kiselina ≤ 0,5 %;

b) najveća vrijednost peroksida od 12 (mEq kisika);

c) visok udio oleinske kiseline > 72 %;

d) ukupni polifenoli iznad 150 ppm;

e) alfa-tokoferol iznad 140 ppm.”

Smatramo da se analiza sposobnosti apsorpcije pri ultraljubičastom zračenju može izbrisati.

Ta se analiza provodi radi određivanja vrijednosti K270 i K232.

Vrijednost K270 korisna je za utvrđivanje prisutnosti pročišćenog ulja u djevičanskom ulju jer raste u slučaju takve prijevare.

Nakon godina provjera sa sigurnošću se može isključiti tu vrstu prijevare u talijanskim uljima sa ZOI-jem/ZOZP-om, pa je to analitičko ocjenjivanje bolje zamijeniti drugim korisnijim načinima zaštite ulja sa ZOI-jem „Chianti Classico” i isticanja njegove vrijednosti.

Vrijednost K232 daje kvalitativne podatke o stupnju oksidacije ulja i raste kad ulje stari.

Smatramo da te podatke na zadovoljavajući način omogućuje analiza vrijednosti peroksida, među ostalim kako proizvođači ne bi imali dodatne troškove.

Dakle, svrha je tih izmjena poboljšati kvalitetu analitičkih podataka o ulju sa ZOI-jem „Chianti Classico” bez stvaranja dodatnih troškova.

Kad je riječ o pojašnjenju u vezi s ukupnim polifenolima, predlažemo da se izbriše upućivanje na analitičku metodu koju je razvila Eksperimentalna stanica Milano jer se ta metoda više ne upotrebljava, a svi talijanski laboratoriji koji su ovlašteni za certificiranje ulja sa ZOI-jem upotrebljavaju istu, akreditiranu metodu.

Kemijska analiza biofenola pruža informacije koje su vrlo važne potrošačima jer omogućuju razumijevanje stvarne kvalitete ulja sa ZOI-jem „Chianti Classico”.

Umjesto općenite analize tokoferolâ (vitamini), koja upućuje na ukupne vrijednosti tih spojeva u ulju, uvodi se analiza alfa-tokoferola, tj. jednog od tokoferola obično prisutnih u ulju.

Taj je parametar prikladniji i značajniji zbog činjenice da upravo alfa-tokoferol čini otprilike 90–95 % ukupnih tokoferola u ulju i ima najveću bioaktivnu snagu. Stoga, ako zadržimo najnižu granicu od 140 ppm, ali preciziramo da se ona odnosi isključivo na alfa-tokoferol, dobit ćemo ulje s većim ukupnim sadržajem vitamina (ostali su gama-tokoferol, delta-tokoferol i beta-tokoferol).

Zemljopisno područje

— Zemljopisno područje ostaje nepromijenjeno. Izmjena se odnosi na članak 3. specifikacije proizvoda i točku 4. jedinstvenog dokumenta. Tim člankom provode se odredbe Regionalnog zakona br. 63 od 26. studenoga 2019. kojim se osniva općina Barberino-Tavernelle spajanjem općina Barberino Val di Elsa i Tavernelle Val di Pesa.

Prema tome, tekst:

„Područje proizvodnje ulja ‚Chianti Classico’ u pokrajinama Siena i Firenca obuhvaća administrativni teritorij sljedećih općina: cijelo područje općine Castellina u Chiantiju, Gaiole u Chiantiju, Greve u Chiantiju i Radda u Chiantiju te dijelove općina Barberino Val d’Elsa, Castelnuovo Berardenga, Poggibonsi, San Casciano u Val di Pesi i Tavarnelle Val di Pesa.”

zamjenjuje se sljedećim:

„Područje proizvodnje ulja ‚Chianti Classico’ u pokrajinama Siena i Firenca obuhvaća administrativno područje sljedećih općina: čitavo područje općine Castellina u Chiantiju, Gaiole u Chiantiju, Greve u Chiantiju i Radda u Chiantiju te dijelove općina Barberino-Tavarnelle, Castelnuovo Berardenga, Poggibonsi i San Casciano u Val di Pesi.”

Metoda proizvodnje

— Izmijenjeni su članak 2. specifikacije proizvoda i točka 3.2. jedinstvenog dokumenta. Osim toga, te se informacije premještaju u točku 3. jedinstvenog dokumenta zbog veće relevantnosti za tu točku.

Tekst:

„Ekstradjevičansko maslinovo ulje ‚Chianti Classico’ mora se proizvoditi od maslina registriranih stabala u omjeru od najmanje 80 % sorti Frantoio, Correggiolo, Moraiolo i Leccino, zasebno ili zajedno, a najviše 20 % od drugih lokalnih sorti, koja uvijek moraju biti upisana u toskanski registar germplazme maslina.”

zamjenjuje se sljedećim:

„Ulje ‚Chianti Classico’ mora se proizvoditi isključivo od maslina stabala unutar zemljopisnog područja proizvodnje koje se nalazi unutar zemljopisnog područja utvrđenog u članku 3. specifikacije proizvoda, upisanih u registar. Najmanje 80 % stabala na bilo kojem gospodarstvu mora pripadati sortama ‚Frantoio’, ‚Correggiolo’, ‚Moraiolo’, ‚Leccino’, ‚Leccio del Corno’, zasebno ili u kombinaciji, a najviše 20 % maslina može pripadati drugim lokalnim sortama, koja uvijek moraju biti upisana u toskanski registar germplazme maslina.”

Pojašnjenje se predlaže kako bi se razjasnilo da je dopušteno registrirati parcele zasađene jednom sortom maslina, čak i ako nije riječ o glavnim sortama (Frantoio, Correggiolo, Leccino i Moraiolo). Zbog sukladnosti sa specifikacijom proizvoda najmanje 80 % stabala u pojedinačnom masliniku u cijelosti mora pripadati glavnim sortama. Dakle, u registar stabala maslina sa ZOI-jem „Chianti Classico” mogu se upisati maslinici sa sortama koje nisu glavne ako su ispunjeni najmanji postotci navedeni u specifikaciji proizvoda.

Osim toga, sorta Leccio del Corno, koja potječe s gospodarstva na tom području i ondje je otkrivena u općini San Casciano Val di Pesa, dodaje se na popis glavnih sorti koje moraju činiti najmanje 80 % stabala maslina prikladnih za proizvodnju maslina za ulje sa ZOI-jem „Chianti Classico”. Karakteristična svojstva ulja Leccio del Corno vrlo su slična svojstvima glavnih sorti, s intenzivnim voćnim notama te izraženim gorkim i oštrim okusom.

To se dodavanje opravdava činjenicom da su višegodišnje analize pokazale da su prosječan organoleptički profil ulja sa ZOI-jem „Chianti Classico” te prosječan organoleptički profil ulja od jedne sorte Leccio del Corno, kao i kemijska i fizikalna svojstva ulja od jedne sorte Leccio del Corno, u potpunosti usklađeni sa svojstvima ZOI-ja „Chianti Classico”.

— Ova izmjena odnosi se na članak 5. specifikacije proizvoda, koji se odnosi na prinos.

Tekst:

„Prinos ulja ne smije premašiti 650 kg/ha u maslinicima s gustoćom od najmanje 200 stabala. U maslinicima manje gustoće prinos ne smije premašiti 3,25 kg po stablu. Ta granica ne smije premašiti 2 kg ulja po stablu u maslinicima čija gustoća premašuje 500 stabala po hektaru.”

zamjenjuje se sljedećim:

„Prinos maslina ne smije premašiti: 20 kg po stablu u maslinicima s najviše 250 stabala po hektaru i jedinici gospodarstva; 12 kg po stablu u maslinicima čija je gustoća od 251 do 500 stabala po hektaru i jedinici gospodarstva; 8 kg po stablu u maslinicima s više od 501 stabla po hektaru i jedinici gospodarstva. U svakom slučaju, najveći prinos ulja na gospodarstvu na 100 kg maslina ne smije premašiti 20 %. Ta se ograničenja moraju poštovati i kad je riječ o maslinama iz serija s više gospodarstava koje se miješaju. Utvrđeni prinos bit će prosječan prinos serije koja se prerađuje.”

Izmjenom tog članka provodi se „pretvorba” stabala maslina u masline uz navođenje triju razreda gustoće nasada koji su već navedeni u članku 5. bez stvarnog uvođenja ograničenja ili povećanja proizvodnog kapaciteta jedinica za proizvodnju maslinova ulja.

Tom izmjenom nastoje se olakšati provjere maslinara.

— Izmjena se odnosi na članak 7. specifikacije proizvoda u vezi s organizacijom berbe i skladištenje.

Tekst:

„Masline se moraju izravno brati sa stabla, po potrebi sakupljati u mrežama ili platnima te prevoziti i skladištiti u kutijama koje se slažu jedna na drugu i koje su probušene na 5 strana, u slojevima do 30 cm u probušenim sanducima ili kolicima. Ako se masline skladište, to se mora obavljati u odgovarajućim, hladnim i ventiliranim prostorima, a ne smiju se skladištiti duže od tri dana nakon berbe. Masline se do uljare prevoze u istim kutijama ili drugim odgovarajućim spremnicima. Zabranjena je upotreba vreća ili bala. Ako se upotrebljavaju sanduci i/ili kolica, masline se moraju prevesti do uljare isti dan kad se uberu. Skladištenje se mora obaviti prije mljevenja u uljari u prostorima i spremnicima kojima se jamče karakteristična svojstva proizvoda. Masline se moraju preraditi u roku od 24 sata nakon isporuke u uljare, a koje se moraju nalaziti unutar područja navedenog u članku 3. ove specifikacije proizvoda te ispunjavati uvjete iz članka 8. u nastavku.”

zamjenjuje se sljedećim:

„Masline se moraju brati izravno sa stabla, po potrebi sakupljati u mrežama ili platnima te prevoziti i skladištiti u kutijama koje se slažu jedna na drugu i koje su probušene na 5 strana, u slojevima do 30 cm ili u probušenim sanducima ili kolicima. Ako se masline skladište, to se mora obavljati u odgovarajućim, hladnim i ventiliranim prostorima, a ne smiju se skladištiti duže od tri dana nakon berbe. Masline se do uljare prevoze u istim kutijama ili drugim odgovarajućim spremnicima. Zabranjena je upotreba vreća ili bala. Skladištenje u uljari prije mljevenja mora se obaviti u prostorima i spremnicima kojima se čuvaju karakteristična svojstva proizvoda. Ako se u berbi upotrebljavaju sanduci i/ili kolica, masline se moraju prevesti do uljare isti dan kad su ubrane. Masline se moraju preraditi u roku od 24 sata nakon isporuke u uljare, koje se moraju nalaziti unutar područja navedenog u članku 3. ove specifikacije proizvoda, te moraju ispunjavati uvjete iz članka 8. u nastavku.”

Kako bi rečenica bila jasnija, nakon riječi „30 cm” umeće se riječ „ili”.

Dodavanjem pretposljednjeg odlomka navodi se da prijevoz maslina u uljaru treba obaviti isti dan kad se uberu ako se upotrebljavaju sanduci ili kolica kao spremnici za skladištenje ubranih maslina. Ta je izmjena nužna kako bi se osigurala brza prerada maslina koje će se najvjerojatnije oštetiti.

— Izmjena se odnosi na članak 8. specifikacije proizvoda u vezi s metodom ekstrakcije ulja i sastavljanjem serije.

Tekst:

„Nakon što se masline očiste vodom ili zrakom pri temperaturi okoline, ekstrakciju ulja ‚Chianti Classico’ treba provesti upotrebom pouzdanih i dosljednih mehaničkih i fizičkih metoda. Temperaturu postrojenja za ekstrakciju treba regulirati kako ne bi premašila 27 °C.”

zamjenjuje se sljedećim:

„Nakon što se masline očiste vodom, sa zrakom ili bez njega, pri temperaturi okoline, ekstrakciju ulja ‚Chianti Classico’ treba provesti upotrebom pouzdanih i dosljednih mehaničkih i fizičkih metoda. Temperaturu postrojenja za ekstrakciju treba regulirati kako ne bi premašila 27 °C.”

Taj je dodatak nužan kako bi se pojasnilo da se voda i zrak mogu upotrebljavati u fazi čišćenja.

Povezanost

— Ta točka nije prava izmjena. U važećoj specifikaciji nema informacija o povezanosti; one su navedene samo u jedinstvenom dokumentu. Stoga tekst iz jedinstvenog dokumenta treba umetnuti u poseban članak specifikacije.

Sljedeći se tekst umeće u specifikaciju:

„Povezanost Članak 18. Područje proizvodnje ulja ‚Chianti Classico’ ima posebna klimatska i hidrološka obilježja te je zemljopisno dobro određeno još od 14. stoljeća. Područje proizvodnje prilično je ujednačeno kad je riječ o terenu i klimi; nakon jeseni koje su u prosjeku blage slijede oštre zime. Okoliš je u cijelosti takav da se masline mogu uzgajati na granici svoje zone prirodnog rasta, što je utjecalo i dalje utječe na rodnost maslina i njihov postupak dozrijevanja. Prema tehnikama uzgoja koje su se uvijek upotrebljavale na ovom području masline se beru izravno sa stabla prije nego što u potpunosti dozriju. Temperaturni uvjeti isto tako određuju oblik stabala (obično su razgranata pri vrhu) koji su preuzeli lokalni uzgajivači, a koji omogućuje rast krošnje kako bi se bolje rasporedili svjetlo i toplina u krošnji, što pomaže razvoju stabala tijekom kratkih razdoblja godine. Ekstradjevičansko maslinovo ulje ‚Chianti Classico’ proizvodi se od sorti koje se tradicionalno uzgajaju u Toskani i prepoznatljivo je po svojem senzornom profilu, ponajviše zbog intenzivnog gorkog i oštrog okusa s voćnim aromatičnim notama. Kemijska i organoleptička svojstva ekstradjevičanskog maslinova ulja sa ZOI-jem ‚Chianti Classico’ povezana su s klimom na području proizvodnje koja izravno utječe na kvalitetu i količinu fenola, stupanj gorčine i oštrinu okusa te razinu voćnosti. Kako bi se masline zaštitile od prvih jesenskih mrazova, tradicionalno se beru rano (tj. prije potpunog dozrijevanja). Čak i ako to znači manju količinu ulja, to omogućuje da se berba maslina obavi dok je sadržaj polifenola još uvijek visok, što pomaže pojačati gorak i oštar okus tipičan za ulje ‚Chianti Classico’. Štoviše, zahvaljujući velikim varijacijama temperatura, koje su za to područje normalne ujesen, ekstradjevičansko maslinovo ulje ‚Chianti Classico’ ističe se i vrlo voćnim mirisom. Područje je preciznije prepoznato službenim proglasom koji je 1716. izdao vojvoda Cosimo III., u kojemu se određuju njegove sadašnje granice i priznaju vrijednosti i posebna svojstva proizvodnje vina i maslina na njemu: svojevrstan ZOI mnogo prije nego što je taj pojam osmišljen. Glavne sorte uzgajane u regiji Chianti Classico popisane su 1819. u potpunoj teorijskoj i praktičnoj raspravi o maslinama G. Tavantija.”

Označivanje

— Izmjena se odnosi na članak 17. specifikacije proizvoda, Oznaka i predstavljanje, te točku 3.6. jedinstvenog dokumenta.

Riječi „pravni i trgovački standardi” u drugom retku zamjenjuju se primjerenijim riječima „aktualno zakonodavstvo”.

Uklanja se riječ „neposredno” koja se odnosi na smještaj riječi „Denominazione di Origine Protetta” nakon naziva oznake i dopušta se upotreba pokrate „DOP” (ZOI).

Tekst:

„Uz pojedinosti koje se obično zahtijevaju pravnim i trgovačkim standardima etiketa na spremnicima navedena u prethodnom članku mora sadržavati i riječi ‚Olio Extravergine di Oliva Chianti Classico’ neposredno nakon čega slijede riječi ‚Denominazione di Origine Protetta’ (Zaštićena oznaka izvornosti) te neizbrisivim znakovima jasno prikazivati godinu proizvodnje u skladu s člankom 6. ove specifikacije proizvoda. Zabranjeno je oznaci dodavati bilo koju odrednicu koja nije izrijekom predviđena u specifikaciji tog proizvoda. No mogu se dodati zaštitni znakovi skupina proizvođača, nazivi gospodarstava i nazivi mjesta koji upućuju na lokacije uzgoja maslina. Oznaka na etiketi mora biti prikazana jasnim, neizbrisivim slovima dovoljno intenzivne boje kako bi bila u snažnom kontrastu s bojom etikete. Grafički znakovi dodatnog teksta ne smiju premašiti 50 % veličine znakova koji se upotrebljavaju za oznaku.”

zamjenjuje se sljedećim:

„Osim pojedinosti koje se obično zahtijevaju postojećim zakonodavstvom, etiketa na spremnicima navedena u prethodnom članku mora sadržavati i riječi ‚Olio Extravergine di Oliva Chianti Classico’ te ‚Denominazione di Origine Protetta’ (Zaštićena oznaka izvornosti) ili kraticu DOP (ZOI) te neizbrisivim znakovima jasno prikazivati godinu proizvodnje u skladu s člankom 6. ove specifikacije proizvoda.”

Zabranjeno je oznaci dodavati bilo koji pohvalni izraz koji nije izrijekom predviđen u specifikaciji proizvoda. No mogu se dodati oznake skupina proizvođača, nazivi gospodarstava i nazivi mjesta koji upućuju na lokacije uzgoja maslina.

Oznaka na etiketi mora biti prikazana jasnim, neizbrisivim slovima dovoljno intenzivne boje kako bi bila u snažnom kontrastu s bojom etikete. Grafički znakovi ostatka teksta ne smiju premašiti 50 % veličine znakova koji se upotrebljavaju za oznaku.”

Svrha tih izmjena jest omogućiti prilagodbu načina umetanja tih riječi vrsti etikete.

Puštanje u prodaju; oblici pakiranja; inspekcije

Puštanje u prodaju

— Ta izmjena odnosi se na članak 13. specifikacije proizvoda, a te se informacije umeću i u točku 3.5. jedinstvenog dokumenta o vremenu puštanja u prodaju te roku punjenja u boce.

Tekst:

„Ulje ‚Chianti Classico’ može se puniti u boce do 31. listopada godine koja slijedi nakon godine proizvodnje i puštati u prodaju do veljače naredne godine. Godina proizvodnje mora uvijek biti jasno prikazana na oznaci ulja ‚Chianti Classico’.”

zamjenjuje se sljedećim:

„Ulje ‚Chianti Classico’ može se puniti u boce do 31. siječnja druge godine koja slijedi nakon godine proizvodnje. Godina proizvodnje mora uvijek biti jasno prikazana na oznaci ulja ‚Chianti Classico’.”

Predlaže se uklanjanje zahtjeva za puštanje ulja u prodaju (tj. prodaja koju obavlja pakiratelj) do 28. veljače jer se pokazalo da je to ograničenje pretjerano i da onemogućuje poslovanje. Ispravne informacije za potrošača u svakom se slučaju jamče obvezom jasnog prikaza godine na etiketi i prije svega informacijom o roku upotrebe ulja. Predlaže se i da se 31. siječnja druge godine koja slijedi nakon godine berbe navede kao rok za punjenje u boce.

Ulje se po svojoj prirodi i u našoj situaciji bolje čuva u razlivenom stanju, nego u bocama. Stoga proizvođači općenito radije obavljaju punjenje u boce po narudžbi i nastoje držati broj boca ili limenki ulja na zalihama na najmanjoj mjeri. Cilj toga očuvati je svježinu i kvalitetu proizvoda.

Stoga s obzirom na sve navedeno smatramo da je primjereno odrediti datum 31. siječnja druge godine koja slijedi nakon godine berbe kao novi rok za punjenje u boce kako bi se spriječili mogući sadašnji i budući problemi s čuvanjem i stavljanjem na tržište ulja sa ZOI-jem „Chianti Classico” i s obzirom na to da ulje u svakom slučaju mora imati rok upotrebe na etiketi.

— Ta izmjena odnosi se na članak 15. specifikacije o novom roku za punjenje u boce za vrste skladištenja ulja koje se ne pročišćava filtracijom.

Tekst:

„Odstupajući od prvog stavka ovog članka, ulje koje ispunjava pravila navedena u specifikaciji može se puniti u boce do 31. listopada godine koja slijedi nakon godine berbe maslina ako se pročišćava filtracijom do 31. prosinca godine proizvodnje i u svakom slučaju do datuma podnošenja zahtjeva za certifikaciju.”

zamjenjuje se sljedećim:

„Odstupajući od prvog stavka ovog članka, ulje koje ispunjava pravila navedena u specifikaciji može se puniti u boce do 31. siječnja druge godine koja slijedi nakon godine berbe maslina ako se pročišćava filtracijom do 31. prosinca godine proizvodnje i u svakom slučaju do datuma podnošenja zahtjeva za certifikaciju.”

Predlaže se da se 31. siječnja druge godine koja slijedi nakon godine berbe navede kao rok za punjenje u boce.

Ta se izmjena uvodi zbog izmjene prethodno navedenog članka 13.

Izbrisana rečenica glasi:

„Ako ulje nije odmah pročišćeno filtracijom do 31. prosinca godine berbe, mora se isto tako skladištiti pod inertnim plinom.”

Predlaže se uklanjanje zahtjeva za skladištenje nefiltriranog ulja pod inertnim plinom uz zadržavanje roka za pakiranje od 45 dana od datuma certifikacije.

Nefiltrirano ulje skladišteno pod inertnim plinom zadržava svoja svojstva za razliku od nefiltriranog ulja skladištenog bez plina. Ipak, smatra se da zahtjev za punjenje ulja u boce unutar 45 dana od datuma certifikacije može predstavljati sveobuhvatnu zaštitu potrošača. Ako se punjenje u boce ne obavi u roku od 45 dana, treba ponoviti kemijske i organoleptičke provjere.

Oblici pakiranja

— Mijenjaju se članak 16. specifikacije proizvoda i točka 3.5. jedinstvenog dokumenta.

Sadašnji tekst:

„Ulje ‚Chianti Classico’ mora se pakirati na području proizvodnje u staklene ili metalne spremnike određenih zapremnina u nazivnim količinama do 5 (pet) litara. Dopušteni su i stakleni, metalni ili PET spremnici manji od 100 ml pod uvjetom da je pakiranje usklađeno s ukupnim kapacitetima koji su dopušteni postojećim propisima. Spremnici se moraju hermetički zatvoriti na način da se zaštitni pečat slomi pri otvaranju.”

zamjenjuje se sljedećim:

„Ulje ‚Chianti Classico’ mora se pakirati na području proizvodnje navedenom u članku 3. u spremnike od zakonski dopuštenih materijala i zapremnina. Pakiranje se mora zatvoriti u skladu sa zakonodavstvom i mora imati zaštitni pečat. Ako je kapacitet spremnika manji od 100 ml, kapacitet se može izostaviti.”

Predlaže se dopuštenje za upotrebu spremnika od raznih materijala i kapaciteta kako bi proizvođači mogli bolje odgovoriti na tržišnu potražnju.

Isto tako omogućuje se proizvođačima da na najprimjereniji način pričvrste zaštitni pečat ovisno o vrsti spremnika.

Inspekcije

— U specifikaciju proizvoda umeće se poseban članak o inspekcijama. Sadržava sve podatke o kontrolnom tijelu.

Novi članak glasi kako slijedi:

„Inspekcije Članak 19. Sukladnost proizvoda sa specifikacijom proizvoda provjerava kontrolno tijelo u skladu s odredbama postojećeg zakonodavstva EU-a. Odgovorno kontrolno tijelo je Valoritalia Srl s registriranim sjedištem na adresi Via Piave 24, 00187 Rim, Tel. +390645437975, Faks +390645438908, E-pošta: info@valoritalia.it.”

JEDINSTVENI DOKUMENT

„Chianti Classico”

EU br.: ZOI-IT-0108-AM03 – 20.3.2019.

ZOI (X) ZOZP ( )

1. Naziv [ZOI-ja ili ZOZP-a]

„Chianti Classico”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda [vidjeti Prilog XI.]

Razred 1.5. Ulja i masti (maslac, margarin, ulje itd.)

3.2. Opis proizvoda na koji se odnosi naziv iz točke 1.

„Chianti Classico” je ekstradjevičansko maslinovo ulje koje pri puštanju u prodaju ima sljedeća svojstva.

Kemijsko ocjenjivanje

a) kiselost, izražena kao oleinska kiselina ≤ 0,5 %;

b) najveća vrijednost peroksida od 12 (mEq kisika);

c) visok sadržaj oleinske kiseline > 72 %;

d) ukupni polifenoli iznad 150 ppm;

e) alfa-tokoferol iznad 140 ppm

Organoleptičko ocjenjivanje

Ulje mora ispunjavati sljedeće zahtjeve:

— boja mora biti u rasponu od tamnozelene do zelene sa zlatnim nijansama,

— miris mora biti voćan, tipičan za maslinovo ulje.

Rezultati u tablicama koje popunjava ocjenjivačka komisija moraju biti sljedeći:

a) zelena voćnost 3–8;

b) gorčina 2–8;

c) oštrina 2–8.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Ekstradjevičansko maslinovo ulje „Chianti Classico” mora se proizvoditi od maslina registriranih stabala od kojih najmanje 80 % na bilo kojem gospodarstvu mora pripadati sortama „Frantoio”, „Correggiolo”, „Moraiolo”, „Leccino” i „Leccio del Corno”, zasebno ili zajedno, a najviše 20 % maslina može biti drugih lokalnih sorti koje moraju biti uvrštene u toskanski registar germplazme maslina.

3.4. Posebni proizvodni postupci koji se moraju provesti na određenom zemljopisnom području

Sve faze postupka proizvodnje, uzgoj, berba i ekstrakcija ulja moraju se provoditi isključivo unutar zemljopisnog područja proizvodnje navedenog u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Maslinovo ulje „Chianti Classico” može se pakirati do 31. siječnja druge godine koja slijedi nakon godine proizvodnje. Godina proizvodnje mora uvijek biti jasno označena na etiketi.

Ekstradjevičansko maslinovo ulje „Chianti Classico” mora se pakirati na području proizvodnje navedenom u članku 4. u spremnike od zakonski dopuštenih materijala i zapremnina. Pakiranje se mora zatvoriti u skladu sa zakonodavstvom i mora imati zaštitni pečat. Ako je kapacitet spremnika manji od 100 ml, kapacitet se može izostaviti.

Ekstradjevičansko maslinovo ulje „Chianti Classico” mora se pakirati na zemljopisnom području proizvodnje kako bi se bolje zajamčio dokaz o podrijetlu proizvoda i izbjeglo narušavanje i gubitak posebnih svojstava proizvoda navedenih u točki 3.2. ako se prevozi u razlivenom stanju, naročito tipičnih gorkih i oštrih nota ulja koje određuje sadržaj fenolnih antioksidansa i profil aromatičnih tvari. Izlaganje kisiku iz zraka pri premještanju, pumpanju, prijevozu i istovaru, što su postupci koji se češće obavljaju ako se punjenje u boce provodi izvan područja proizvodnje, može uzrokovati gubitak posebnih svojstava ekstradjevičanskog maslinova ulja „Chianti Classico” iz prethodno navedene točke 3.2.

3.6. Posebna pravila za označivanje proizvoda na koji se odnosi registrirani naziv

Osim pojedinosti koje se obično zahtijevaju postojećim zakonodavstvom etiketa na spremnicima mora sadržavati i riječi „Olio Extravergine di Oliva Chianti Classico” te „Denominazione di Origine Protetta” (Zaštićena oznaka izvornosti) ili kraticu DOP (ZOI) te neizbrisivim znakovima jasno prikazivati godinu proizvodnje.

Zabranjeno je oznaci dodavati bilo koji pohvalni izraz koji nije izrijekom predviđen u specifikaciji proizvoda. No mogu se dodati oznake skupina proizvođača, nazivi gospodarstava i nazivi mjesta koji upućuju na lokacije uzgoja maslina.

Oznaka na etiketi mora biti prikazana jasnim, neizbrisivim slovima dovoljno intenzivne boje kako bi bila u snažnom kontrastu s bojom etikete. Grafički znakovi dodatnog teksta ne smiju premašiti 50 % veličine znakova koji se upotrebljavaju za oznaku.

4. Sažeta definicija zemljopisnog područja

Područje proizvodnje ulja „Chianti Classico” u pokrajinama Siena i Firenca obuhvaća administrativni teritorij sljedećih općina: cijelo područje općine Castellina u Chiantiju, Gaiole u Chiantiju, Greve u Chiantiju i Radda u Chiantiju te dijelove općina Barberino-Tavarnelle, Castelnuovo Berardenga, Poggibonsi i San Casciano u Val di Pesi.

Područje je jednako području proizvodnje vina „Chianti Classico” utvrđenom u Međuministarskoj odluci od 31. srpnja 1932. objavljenoj u talijanskom službenom listu GURI br. 209 od 9. rujna 1932.

5. Povezanost sa zemljopisnim područjem

Posebnosti zemljopisnog područja

Područje proizvodnje ulja „Chianti Classico” ima posebna klimatska i hidrološka obilježja te je zemljopisno dobro određeno još od 14. stoljeća.

Područje proizvodnje prilično je ujednačeno kad je riječ o terenu i klimi; nakon jeseni koje su u prosjeku blage slijede oštre zime. Okoliš je u cijelosti takav da se masline mogu uzgajati na granici svoje zone prirodnog rasta, što je utjecalo i dalje utječe na rodnost maslina i njihov postupak dozrijevanja.

Prema tehnikama uzgoja koje su se uvijek upotrebljavale na ovom području masline se beru izravno sa stabla prije nego što u potpunosti dozriju.

Temperaturni uvjeti isto tako određuju oblik stabala (obično su razgranata pri vrhu) koji su preuzeli lokalni uzgajivači, a koji omogućuje rast krošnje kako bi se bolje rasporedili svjetlo i toplina u krošnji, što pomaže razvoju stabala tijekom kratkih razdoblja godine.

Posebnosti proizvoda

Ekstradjevičansko maslinovo ulje „Chianti Classico” proizvodi se od sorti koje se tradicionalno uzgajaju u Toskani i prepoznatljivo je po svojem senzornom profilu, ponajviše zbog intenzivnog gorkog i oštrog okusa s voćnim aromatičnim notama.

Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Kemijska i organoleptička svojstva ekstradjevičanskog maslinova ulja sa ZOI-jem „Chianti Classico” povezana su s klimom na području proizvodnje, a koja izravno utječe na kvalitetu i količinu fenola, stupanj gorčine i oštrinu okusa te razinu voćnosti.

Kako bi se masline zaštitile od prvih jesenskih mrazova, tradicionalno se beru rano (tj. prije potpunog dozrijevanja). Čak i ako to znači manju količinu ulja, to omogućuje da se berba maslina obavi dok je sadržaj polifenola još uvijek visok, što pomaže pojačati gorak i oštar okus tako tipičan za ulje „Chianti Classico”. Štoviše, zahvaljujući velikim promjenama u temperaturama, koje su za to područje normalne ujesen, ekstradjevičansko maslinovo ulje „Chianti Classico” ističe se i vrlo voćnim mirisom.

Područje je dobilo detaljno priznanje službenim proglasom, koji je objavio vojvoda Cosimo III. 1716., u kojemu određuje njegove sadašnje granice i priznaje vrijednosti i posebna svojstva njegove proizvodnje vina i maslina: svojevrstan ZOI mnogo prije nego što je taj pojam osmišljen. Glavne sorte uzgajane u regiji Chianti Classico popisane su 1819. u potpunoj teorijskoj i praktičnoj raspravi o maslinama G. Tavantija.

Upućivanje na objavu specifikacije proizvoda

Cjelokupan tekst specifikacije proizvoda dostupan je na sljedećim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” (u gornjem desnom kutu zaslona), zatim na „Prodotti DOP IGP STG” (na lijevoj strani zaslona) te naposljetku na „Disciplinari di Produzione all’esame dell’UE”.

(1) SL L 343, 14.12.2012., str. 1.